
Kommissionens strategiske målsætninger og arbejdsprogram til Europa-Parlamentet 

”Ord skal omsættes til handling”
På et plenarmøde i Bruxelles den 26. januar 2005 fremlagde Europa-Kommissionens formand José Manuel Barroso Kommissionens strategiske målsætninger for 2005-2009 samt Kommissionens lovgivnings- og arbejdsprogram for 2005
. Dokumenterne kan hentes på følgende adresse: http://euo.dk/nyheder/euidag/kom/20050015/. Dokumenterne vil blive omdelt til Europaudvalgets medlemmer som ”alm.del – bilag” i de kommende dage. 
Kommissionens strategiske målsætninger for de kommende fem år blev lanceret under overskriften ”Europa 2010: Partnerskab for en fornyelse af Europa”, og udgør en handlingsplan, som Barroso håber, vil bidrage til at EU kan genvinde borgernes tillid. Barroso påpegede, til trods for at den seneste udvidelse må være et tegn på succes, at EU borgernes tillid til det europæiske projekt har været dalende igennem de seneste år. Ifølge Barroso må det være Unionens prioritet at rette op på dette misforhold. 

Udgangspunktet for ”Partnerskabet for en fornyelse af Europa” er:

· …at alle institutioner og aktører skal arbejde sammen, og at de nationale parlamenter, regeringerne, de sociale partnere og civilsamfundet skal inddrages bedre i processen.

· …at der skal være en bedre indsats på informationsområdet, således at EU borgerne i højere grad inddrages i processen og føler et ansvar for realiseringen af de fælles mål.


Barroso fremhævede i sin tale, at EU’s ambitioner kun kan realiseres, hvis de fornødne midler herfor er til rådighed. Dermed blandede Barroso sig i debatten om de finansielle overslag, som skal vedtages i de kommende år
. Han pointerede, at beslutningerne fra Det Europæiske Råd ikke kan omsættes til virkelighed uden den nødvendige finansiering heraf. Hertil tilføjede han, at Unionen har en forpligtelse overfor de europæiske borgere til at ”omsætte politik fra ord til handling”. 

Den nye Kommissions handlingsprogram indeholder tre strategiske målsætninger:

· Velstand: Der skal arbejdes for en højere økonomisk vækst i Unionen og konkurrenceevnen og kreativiteten skal i den forbindelse forbedres. Der er med andre ord behov for en ny økonomisk dynamik, som også kan medføre nye jobs samt bæredygtig udvikling. Derfor vil Kommissionen puste nyt liv i ”Lissabon-strategien”. 

· Solidaritet: Barroso fremhævede, at Unionen ikke kan eksistere uden solidaritet. Der skal indføres en garanti for social retfærdighed og beskyttelse af miljøet. Hertil skal der lægges særlig vægt på samhørighedspolitikken, som kan bidrage til at mindske forskellen mellem rige og fattige regioner i Unionen. 

· Sikkerhed: Barroso påpegede, at et ”EU uden grænser” betyder, at borgerne nu vil forvente en vis beskyttelse fra EU’s side. I denne forbindelse skal kampen mod terrorisme og kriminalitet fremmes, og indsatsen for at forhindre naturkatastrofer og sundhedsrisici skal forbedres. Samtidigt advarede Barroso om, at EU’s velstand er afhængig af dets forhold til omverdenen. EU skal være sig bevidst om det og kan ikke ”handle alene”. Barroso påpegede ligeledes, at grænsen mellem intern og ekstern politik er ved at blive ophævet, og at EU skal tale med en klar - og ikke mindst blot én enkelt - stemme.  

Kommissionens lovgivnings- og arbejdsprogram for 2005 – Meddelelse fra Formanden i overensstemmelse med vice-formandens, Margot Wallström

Barroso-Kommissionens første arbejdsprogram udgøres af fire dokumenter, og er væsentligt kortere og mere målrettet end tidligere arbejdsprogrammer fra Kommissionen. Som det kan læses i meddelelsen, er arbejdsprogrammet mere politisk fokuseret end tidligere programmer. Der sættes desuden særligt fokus på implementering af allerede vedtagne EU-regler, og der lægges vægt på Kommissionens erklærede strategi om ”bedre lovgivning”. 
De ovenfor nævnte strategiske målsætninger ligger til grund for arbejdsprogrammet for 2005, og de overordnede politiske prioriteter for 2005 er således følgende: 

· Der skal ”pustes nyt liv” i Lissabon-strategien, og derigennem skal der ske en forøgelse af væksten i Europa samt en forøgelse af antallet af nye arbejdspladser.

· Der skal sættes fokus på sikkerhed, og det skal ske ved at sikre EU's ydre grænser, ved at vedtage en fælles strategi for kontrol af migration og ved at bekæmpe terrorisme.

· Der skal iværksættes en ambitiøs naboskabspolitik og udviklingsdagsorden.

Hvordan vil Kommissionen nå sine mål?
Ifølge Kommissionen kan der, ved en relancering af Lissabon-strategien, opnås en øget velstand i Unionen. Der skal i den forbindelse sættes særlig fokus på forskning og innovation og på servicesektoren. 

Følgende tiltag er foreslået i relation hertil:

· En reform at stabilitets- og vækstpagten, som er afgørende for Unionens makroøkonomiske tilstand. 

· Yderligere investeringer i det transeuropæiske netværk (TEN). 

· Et øget bidrag til forskning, så EU kan tilnærme sig sit mål om et bidrag på 3 % af BNI til forskningsprojekter. 

· Forbedring af den europæiske innovations- og iværksættelseskultur igennem fokus på distribution, marketing og design. 

· EU’s erhvervsliv skal tilgodeses ved at opfordre virksomheder til at søge nye udfordringer samt ved at sikre et velfungerende indre marked.

· En bredere anvendelse af informations- og kommunikationsteknologier gennem lanceringen af en ny strategi for det europæiske informationssamfund.

· Implementeringen af en skattepolitik, der sikrer virksomheder imod dobbeltbeskatning.

· Bedre implementering af regelsættet for det indre marked. 

Ifølge arbejdsprogrammet er solidaritet en hjørnesten i det europæiske statsborgerskab, og den sociale dimension af samarbejdet og samhørighedspolitikken udgør vigtige emner i de kommende år. Herudover skal der lægges vægt på de miljømæssige udfordringer som Unionen står overfor, og det fremgår af programmet at man allerede nu skal beskæftige sig med nye måder hvorpå man kan bekæmpe klimaændringer.

I arbejdsprogrammets afsnit om solidaritet nævnes ligeledes den fælles landbrugspolitik, hvor implementeringen af den senest vedtagne landbrugsreform vil have afgørende betydning i 2005. Reformen af sukkersektoren og vedtagelsen af en ny bananordning vil også være på dagsordenen, og herudover skal der udarbejdes en ny strategi for udvikling af landdistrikter. Dette skal gøres for at fremme Unionens vækst og Lissabon-strategiens målsætninger. 

Sikkerhed nævnes i programmet som en af EU befolkningens primære forventninger til Unionen, og arbejdet med EU’s retspolitik fremhæves som en høj prioritet. Derfor skal ”Haag-programmet”
 om frihed, sikkerhed og retfærdighed implementeres, og der skal indføres en effektiv kontrol ved de ydre grænser af Unionen. Der skal ligeledes vedtages fælles politikker for asyl, indvandring og bekæmpelse af menneskehandel.

Udover retspolitikken er der i afsnittet om sikkerhed udpeget følgende indsatsområder for 2005: 

· Nye regler vedrørende sikkerhed til søs og på landeveje

· Nye regler vedrørende luftsikkerhed 

· Regler vedrørende radioaktivt affald

· Bedre koordination på sundhedsområdet

· Opfølgning på implementeringen af reglerne for fødevaresikkerhed

· Større sikkerhed for forbrugere – især i forbindelse med tilsætningsstoffer

· Opdatering af reglerne for dyrenes sundhed og velværd

· Sikkerheden på energiområdet skal fremmes for derigennem at mindske Unionens afhængighed af import af gas og olie

I forbindelse med udenrigspolitikken (Kommissionens eksterne prioriteter) er rammerne for en velfungerende ”naboskabspolitik” samt EU’s forbindelse til Afrika udpeget som de afgørende prioriteter. Herudover pointeres det, at Unionen skal tage et større ”globalt ansvar” i forbindelse med FN’s udviklingsdagsorden samt reformen af FN’s institutioner. Endeligt anser Kommissionen det transatlantiske samarbejde, de igangværende forhandlinger i WTO samt spørgsmål i forbindelse med udvidelsen af Unionen, som vigtige emner for det kommende år.

Arbejdsprogrammets bilag

Arbejdsprogrammet indeholder tre bilag, hvoraf bilag 1 er en oversigt over kommende forslag af høj prioritet, som Kommissionen forventer at vedtage i 2005. Forslagene er opdelt efter Kommissionens strategiske målsætninger (velfærd, solidaritet og sikkerhed). Bilag 2 indeholder en oversigt over verserende forslag, og dermed forslag, der allerede er fremsat, men som endnu ikke er vedtaget i Rådet og/eller Europa-Parlamentet. Endeligt indeholder bilag 3 en liste over allerede vedtagne EU-retsakter, hvor Kommissionen foreslår en forenkling heraf. 

I de kommende dage vil Kommissionen fremsætte et katalog over samtlige nye tiltag for 2005, herunder både forslag til nye retsakter samt meddelelser. 

Ny database over kommende forslag fra Kommissionen

Folketingets Repræsentant ved EU vil indenfor de kommende uger udarbejde en database, der indeholder forslagene i Kommissionens arbejdsprogram. Formålet med databasen er at give Folketingets medlemmer mulighed for at følge Kommissionens forslag, når de bliver fremsat, opdelt efter dato for forventet vedtagelse i Kommissionen og efter fagområde. Databasen vil blive offentliggjort på følgende adresse: http://www.euo.dk/fakta/fteu. 

Med venlig hilsen
Mongin Forrest
� Se også Info-note I 23 af den 16. december 2004 ”Europa-Kommissionens politiske strategi for de kommende fem år. Notatet indeholder en gennemgang af de dokumenter, der udgør Kommissionens ”lov-program”.


� Info-note, der bl.a. indeholder oplysninger om de finansielle overslag kan findes her: 


� HYPERLINK "http://www.euo.dk/dokumenter/ft/infonoter/2004_2005/20050013/" ��http://www.euo.dk/dokumenter/ft/infonoter/2004_2005/20050013/� 


� Referencenummeret for dokumentet er KOM (2005)15.


� Europaudvalgets bilag: DER bilag 8 af den 3. november 2004: ”Et nyt arbejdsprogram for de kommende år på området retlige og indre anliggender (Haager-programmet)”. Dokumentet kan hentes her: � HYPERLINK "http://www.euo.dk/dokumenter/ft/bilag/2004_2005/der/041104_8/" ��http://www.euo.dk/dokumenter/ft/bilag/2004_2005/der/041104_8/� 

